Nafarroako Parlamentuko Mahaiak, 2018ko maiatzaren 7an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Guzmán Miguel Garmendia Pérez jaunak aurkeztutako galdera, jakitekoa ea Nafarroako Gobernua zer egiten ari den beste herrialde batzuek Nafarroako Foru Komunitatean inberti dezaten.

**2.** Nafarroako Parlamentuko Aldizkari Ofizialean argitara dadin agintzea.

**3.** Osoko Bilkuran izapidetzea.

Iruñean, 2018ko maiatzaren 7an

Lehendakaria: Ainhoa Aznárez Igarza

GALDERAREN TESTUA

Nafarroako Alderdi Sozialista talde parlamentarioari atxikitako Guzmán Garmendia Pérez jaunak, Legebiltzarreko Erregelamenduan ezarritakoaren babesean, honako galdera hau aurkezten du, Garapen Ekonomikorako lehendakariordeak Osoko Bilkuran ahoz erantzun diezaion:

Merkataritzako Estatuko Idazkaritzak ezagutzera eman ditu Nafarroan 1993tik aitzina izandako atzerriko inbertsioaren datuak; guztira, 2.262 milioi euro inbertitu dira harrezkero. Datuak zorrotz aztertzen baditugu ikusten dugu azken bost urteotan Alemania izan dela inbertsiogilerik handiena (ia 800 milioi), nahiz eta zenbateko horren parte handi bat 2016an enpresa bat erosteari dagokion. Bestalde, deigarria da Luxenburgo izatea taularen buru, edo Jersey nahiz Suitza Top 10ean egotea. Deigarria da orobat India bezalako herrialdeak bertan ez egotea, harekin merkataritza-harreman bereziak ezartzen saiatu bagara ere.

Nafarroako Gobernua zer ari da egiten horiek eta beste herrialde batzuek Nafarroako Foru Komunitatean inberti dezaten?

Iruñean, 2018ko apirilaren 20an

Foru parlamentaria: Guzmán Garmendia Pérez